อัตราภาษีเงินได้นิติบุคคล (ภ.ง.ด. 51)
รัฐบาลได้มีนโยบายเกี่ยวกับภาษีอากรหลายมาตรการด้วยกัน ในส่วนที่เกี่ยวข้องกับกรมสรรพากรได้มีการปรับปรุงอัตราภาษีเงินได้นิติบุคคล โดยได้มีพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร ฉบับที่ 530 พ.ศ. 2554 ซึ่งเป็นเรื่องเกี่ยวกับการยกเว้นภาษีและลดอัตราภาษีเงินได้นิติบุคคลสำหรับกำไรสุทธิของบริษัทหรือห้างหุ้นส่วนนิติบุคคล และในปี 2558 ได้มีพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร ฉบับที่ 583 พ.ศ. 2558 แก้ไขเพิ่มเติมพระราชกฤษฎีกา ฉบับที่ 530 พ.ศ. 2554&nbsp;&nbsp;&nbsp;&nbsp;&nbsp;
14 ส.ค. 2558

รัฐบาลได้มีนโยบายเกี่ยวกับภาษีอากรหลายมาตรการด้วยกัน ในส่วนที่เกี่ยวข้องกับกรมสรรพากรได้มีการปรับปรุงอัตราภาษีเงินได้นิติบุคคล โดยได้มีพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร ฉบับที่ 530 พ.ศ. 2554 ซึ่งเป็นเรื่องเกี่ยวกับการยกเว้นภาษีและลดอัตราภาษีเงินได้นิติบุคคลสำหรับกำไรสุทธิของบริษัทหรือห้างหุ้นส่วนนิติบุคคล และในปี 2558 ได้มีพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร ฉบับที่ 583 พ.ศ. 2558 แก้ไขเพิ่มเติมพระราชกฤษฎีกา ฉบับที่ 530 พ.ศ. 2554      
เหตุผลในการออกกฎหมายปรับลดอัตราและยกเว้นภาษีเงินได้นิติบุคคล เพื่อเป็นการเพิ่มขีดความสามารถในการแข่งขันของประเทศและจูงใจการลงทุนในด้านต่างๆ โดยเฉพาะอย่างยิ่งการลงทุนจากต่างประเทศ อันเป็นการกระตุ้นเศรษฐกิจของประเทศ ตลอดจนให้มีอัตราภาษีเงินได้นิติบุคคลสำหรับกำไรสุทธิของบริษัทหรือห้างหุ้นส่วนนิติบุคคลที่สอดคล้องกัน ปัจจุบันประเทศเพื่อนบ้านต่างก็มีอัตราภาษีเงินได้ใกล้เคียงกับอัตราภาษีที่ปรับลด  
บริษัทจำกัด บริษัทมหาชนจำกัด ห้างหุ้นส่วนนิติบุคคล หรือนิติบุคคลอื่นที่เสียภาษีเงินได้นิติบุคคลจากฐานกำไรสุทธิ โดยทั่วไปจะเสียภาษีในอัตราร้อยละ 20 ของกำไรสุทธิ สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2556 เป็นต้นไป ส่วนบริษัทหรือห้างหุ้นส่วนนิติบุคคลที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและการให้บริการในรอบระยะเวลาบัญชีไม่เกิน 30 ล้านบาท ได้รับยกเว้นภาษีและเสียภาษีเงินได้นิติบุคคลในอัตราที่ต่ำกว่าร้อยละ 20      
อัตราภาษีเงินได้นิติบุคคลที่ใช้ยื่นแบบเสียภาษีเงินได้นิติบุคคลสำหรับครึ่งรอบระยะเวลาบัญชี 6 เดือนแรก (ภ.ง.ด. 51) สรุปได้ดังนี้
บริษัทหรือห้างหุ้นส่วนนิติบุคคลทั่วไป
- จัดเก็บภาษีในอัตราร้อยละ 20 ของกำไรสุทธิ
บริษัทหรือห้างหุ้นส่วนนิติบุคคลที่เป็นกิจการขนาดกลางและขนาดย่อม หรือ SMEs ที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและการให้บริการในรอบระยะเวลาบัญชีไม่เกิน 30 ล้านบาท (เป็นรายได้เฉพาะจากการขายสินค้าและการให้บริการ เท่านั้น)
- กำไรสุทธิ 300,000 บาทแรก ยกเว้นภาษี
- กำไรสุทธิส่วนที่เกิน 300,000 บาท แต่ไม่เกิน 3 ล้านบาท เสียภาษีอัตราร้อยละ 15
- กำไรสุทธิ ส่วนที่เกิน 3ล้านบาทขึ้นไป เสียภาษีอัตราร้อยละ 20
ทั้งนี้ ตั้งแต่รอบระยะเวลาบัญชีที่เริ่มในหรือหลังวันที่ 1 ม.ค. พ.ศ. 2558 เป็นต้นไป
ข้อสังเกต บริษัท ฯลฯ ที่ใช้สิทธิยกเว้นและลดอัตราภาษี ต้องไม่เคยมีทุนที่ชำระแล้วในวันสุดท้ายของรอบระยะเวลาบัญชีใดเกิน 5 ล้านบาท และต้องไม่เคยมีรายได้จากการขายสินค้าและการให้บริการในรอบระยะเวลาบัญชีใดเกิน 30 ล้านบาท
การยื่นแบบเสียภาษีเงินได้นิติบุคคลสำหรับครึ่งรอบระยะเวลาบัญชี 6 เดือนแรก (ภ.ง.ด. 51) บริษัท ฯลฯ ส่วนใหญ่เสียภาษีเงินได้นิติบุคคลจากการประมาณการกำไรสุทธิ ดังนั้น การประมาณการกำไรสุทธิเป็นเรื่องที่ผู้ประกอบการควรให้ความสำคัญ หากได้ประมาณการกำไรสุทธิขาดไปเกินกว่าร้อยละ 25 ของกำไรสุทธิที่เกิดขึ้นจริงในรอบระยะเวลาบัญชี ปี 2558 โดยไม่มีเหตุอันสมควร ต้องเสียเงินเพิ่มอัตราร้อยละ 20 ของภาษีที่คำนวณจากประมาณการกำไรสุทธิที่ได้ประมาณการขาดไป สวัสดีครับ